Шаршенбаев Мелис

Шаршенбаев Мелис (30. 1. 1944-ж. т., Чүй обл., Сокулук району, Кызыл-Туу айылы) - драма жана кино артисти Кыргыз ССРинин эмгеги сиңирген артисти (1987), КРдин эл артисти (2012).

1965-69-ж. Москвадагы мамлекеттик маданият институтунда окуган. 196974-ж. Кыргыз ССРинин Маданият министрлигинде методист жана инспектор, 1974-76-ж. Респ. көркөм чыгармачылык үйүнүн директору, 1977-78-ж. Маданият министрлигинин искусство иштери боюнча башкы башкармалыгынын начальнигинин орун басары, 1978-80-ж. Бүткүл союздук маданий ишмерлердин билимин жогорулатуу институтунун угуучусу жана В. Ф. Комиссаржевская атындагы Ленинград театрында режиссёр-стажер, 1980-82-ж. Маданият министрлигинде Маданият мекемелеринин башкы башкармалыгынын начальниги, 1982-85-ж. Т. Абдумомунов атындагы Кыргыз улуттук акад. драм театрында режиссёр-коюучу, 1985-91-ж. Кыргыз ССРинин Маданият министрлигинин маданият мекемелеринин башкы башкармалыгынын начальниги, министрдин биринчи орун басары, 1991-93-ж. КРдин Өкмөт үйүнүн социалдык бөлүмүнүн башчысы, 1993-95-ж. «Манас айылы» иш долбоорунун генералдык директору, 1995-2000-ж. Б. Бейшеналиева атындагы КМИИде, 2001-13-ж. «Манас» Кыргыз-Түрк университетининде окутуучу, проф. 200513-ж. КРдин Театр ишмерлер союзунун төрагасы. Режиссёрдук чыгармачылыгы 1960-жылдардын аягында «Үмүт» (М. Жакыпов) спектаклин коюу менен башталган. Кийин «Биздин үйдүн Карлсону» (М. Гапаров), «Күч күйөө» (Т. Актанов), «Ажырашуу түнү» (К. Акматова) ж. б. Шаршенбаев борбордук аянтта өткөрүлүүчү чоң майрамдык театралдаштырылган иш-чараларды (мис., КРдин эгемендигинин 1-, 5-, 10-, 11-жылдыктарын; «Нооруз» - 1996, 1998, 1999, 2000 ж. б.) режиссёр катары өткөргөн. «Руханият» сыйл. (2006) лауреаты, «Жексон шаарынын ардактуу жараны» (АКШ) жана «Даңк» медалдары менен сыйланган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Инсандар